জরিপে অন্তর্ভুক্ত অন্যান্য খাতের মতো বিআরটিএ থেকে দৈবচয়িতভাবে নির্বাচিত সেবাগ্রহণকারী খানাগুলো তাদের অভিজ্ঞতার ভিত্তিতে এ জরিপে তথ্য প্রদান করেছে উল্লেখ করে তিনি বলেন, নিয়োগকৃত মাঠ তত্ত্বাবধায়করা জরিপের সময় সংগৃহীত তথ্যের নির্ভুলতা যাচাই করেন। এছাড়া প্রযোজ্যক্ষেত্রে দৈবচয়নসহ যথাযথ প্রক্রিয়ায় তথ্য সংগ্রহ প্রক্রিয়া ও পূরণকৃত প্রশ্নপত্র যাচাই করা হয়। যাচাইকৃত তথ্য পরিসংখ্যান ও জরিপবিজ্ঞানের সর্বোচ্চ মানদণ্ড নিশ্চিত করে বিশ্লেষণ করা হয়েছে। অতএব, জরিপে উঠে আসা সব তথ্য ও তার বিশ্লেষণ বৈজ্ঞানিকভাবে সঠিক ও বস্তুনিষ্ঠ। কোনোভাবেই একে ভিত্তিহীন, বানোয়াট, উদ্দেশ্যপূর্ণ বা কল্পনাপ্রসূত বলা যাবে না।